CELEX: 32019R0332
Language: sl
Date: 2019-02-20 00:00:00
Title: Izvedbena uredba Komisije (EU) 2019/332 z dne 20. februarja 2019 o vpisu imena v register zaščitenih označb porekla in zaščitenih geografskih označb „Istra“ (ZOP)

27.2.2019   
               
               
                  SL
               
               
                  Uradni list Evropske unije
               
               
                  L 59/70
               
            
         IZVEDBENA UREDBA KOMISIJE (EU) 2019/332
         z dne 20. februarja 2019
         o vpisu imena v register zaščitenih označb porekla in zaščitenih geografskih označb „Istra“ (ZOP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(3)(a) Uredbe,
         ob upoštevanju naslednjega:
         
                     (1)
                  
                  
                     V skladu s členom 50(2)(a) Uredbe (EU) št. 1151/2012 je bil zahtevek, ki ga je predložila Hrvaška za registracijo imena „Istarsko ekstra djevičansko maslinovo ulje“ kot zaščitene označbe porekla, objavljen v Uradnem listu Evropske unije (2).
                  
               
                     (2)
                  
                  
                     V ugovoru z dne 22. junija 2016 in utemeljenem ugovoru z dne 22. avgusta 2016 je Slovenija nasprotovala registraciji v skladu s členom 51(2) Uredbe (EU) št. 1151/2012.
                  
               
                     (3)
                  
                  
                     Slovenija je trdila, da registracija imena „Istarsko ekstra djevičansko maslinovo ulje“ ni v skladu s pogoji iz Uredbe (EU) št. 1151/2012 iz naslednjih razlogov: ime, za katero je bila zahtevana registracija, je delno homonim slovenskega imena proizvoda „Ekstra deviško oljčno olje Slovenske Istre“, ki je bilo vpisano v registru EU zaščitenih označb porekla in zaščitenih geografskih označb od leta 2007, in ni dokazov o uporabi imena „Istarsko ekstra djevičansko maslinovo ulje“ v trgovini ali vsakdanjem jeziku kot običajnega trgovskega ali zgodovinskega imena, s katerim se poimenuje oljčno olje, proizvedeno v Hrvaški Istri.
                  
               
                     (4)
                  
                  
                     Ugovor se je štel za dopustnega. Komisija je z dopisom z dne 18. oktobra 2016 zainteresirane strani pozvala, naj začnejo ustrezna posvetovanja, da bi dosegle dogovor v skladu s svojimi notranjimi postopki. Poleg tega je bilo v skladu s tretjim pododstavkom člena 51(3) Uredbe (EU) št. 1151/2012 odobreno trimesečno podaljšanje roka za posvetovanja.
                  
               
                     (5)
                  
                  
                     Po posvetovanjih je bil med Hrvaško in Slovenijo dosežen dogovor, o katerem je bila Komisija obveščena z dopisom z dne 8. maja 2017, čemur je sledila nadaljnja izmenjava dopisov med Hrvaško in Komisijo.
                  
               
                     (6)
                  
                  
                     Po sprejetju dogovora je bila specifikacija proizvoda večkrat spremenjena. Ime proizvoda „Istarsko ekstra djevičansko maslinovo ulje“ je bilo spremenjeno v „Istra“. Območje proizvodnje se je razširilo, tako da zajema slovenski del istrskega polotoka, hrvaški zahtevek pa je postal večdržavni (hrvaški in slovenski) zahtevek. Nadalje so bile uvedene manjše prilagoditve enotnega dokumenta in specifikacije proizvoda.
                  
               
                     (7)
                  
                  
                     Ker je bil enotni dokument bistveno spremenjen, je Komisija v skladu s členom 51(4) Uredbe (EU) št. 1151/2012 ponovno pregledala zahtevek in ugotovila, da so pogoji za registracijo izpolnjeni.
                  
               
                     (8)
                  
                  
                     Razširitev geografskega območja na Slovensko Istro je upravičena, ker se v Slovenski Istri proizvaja oljčno olje, ki si z oljčnim oljem Hrvaške Istre, ki ga zajema zahtevek, deli isto zgodovino, povezavo in kakovost. Uporaba imena „Istra“ je bila izčrpno dokazana v Sloveniji in na Hrvaškem. Nacionalni postopki ugovora so bili pravilno posodobljeni. Na podlagi navedenega je Komisija menila, da so pogoji iz Uredbe (EU) št. 1151/2012 izpolnjeni.
                  
               
                     (9)
                  
                  
                     V skladu s členom 50(2)(a) Uredbe (EU) št. 1151/2012 je bil zahtevek za registracijo imena „Istra“, ki sta ga vložili Hrvaška in Slovenija, objavljen v Uradnem listu Evropske unije (3).
                  
               
                     (10)
                  
                  
                     Ker v skladu s členom 51 Uredbe (EU) št. 1151/2012 Komisija ni prejela nobenega ugovora, bi bilo treba ime „Istra“ registrirati –
                  
               SPREJELA NASLEDNJO UREDBO:
         
            Člen 1
            Ime „Istra“ (ZOP) se registrira.
            Ime iz prvega pododstavka opredeljuje proizvod iz skupine 1.5 Olja in masti (maslo, margarina, olje itn.) iz Priloge XI k Izvedbeni uredbi Komisije (EU) št. 668/2014 (4).
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 20. februarja 2019
            
               
                  Za Komisijo
               
               
                  V imenu predsednika
               
               Phil HOGAN
               
                  Član Komisije
               
            
         
         
            (1)  UL L 343, 14.12.2012, str. 1.
         
            (2)  UL C 108, 23.3.2016, str. 18.
         
            (3)  UL C 327, 17.9.2018, str. 4.
         
            (4)  Izvedbena uredba Komisije (EU) št. 668/2014 z dne 13. Junija 2014 o pravilih za uporabo Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil (UL L 179, 19.6.2014, str. 36).